[{"text_idx": "#000001", "text": "Wrth i ni gyrraedd hanner ffordd drwy\u2019r tymor yng nghynghrair y Cymru Premier JD, mae\u2019r pwysau i sicrhau lle yn y Chwech Uchaf yn dechrau cynyddu."}, {"text_idx": "#000003", "text": "Ar gyfartaledd, mae 31 o bwyntiau wedi bod yn ddigon i sicrhau lle\u2019n y Chwech Uchaf, ac mae\u2019r Seintiau Newydd a Chei Connah eisoes wedi pasio\u2019r marc hwnnw."}, {"text_idx": "#000004", "text": "Y tu o\u0302l i\u2019r ddau uchaf mae \u2018na chwe chlwb yn cystadlu am y pedwar safle nesaf gyda dim ond saith pwynt yn gwahanu\u2019r timau rhwng y 3ydd a\u2019r 8fed safle."}, {"text_idx": "#000006", "text": "Bydd Airbus yn benderfynol o beidio cyrraedd hanner ffordd drwy\u2019r tymor gyda llai na dim o bwyntiau gyda\u2019r ti\u0302m mewn perygl o dorri\u2019r record fel y clwb gwaethaf erioed yn hanes y gynghrair."}, {"text_idx": "#000007", "text": "Ar o\u0302l derbyn triphwynt o gosb am chwarae chwaraewr anghymwys yn y ge\u0302m gyfatebol yn erbyn Caernarfon ym mis Medi mae Airbus yn parhau ar -2 o bwyntiau ar o\u0302l colli 14 o\u2019u 15 ge\u0302m gynghrair ers eu dyrchafiad."}, {"text_idx": "#000008", "text": "Mae Airbus yn sicr o orffen yn y Chwech Isaf, ond bydd Caernarfon yn awyddus i ddringo \u2018no\u0302l i\u2019r Chwech Uchaf ar o\u0302l llithro i\u2019r 7fed safle y penwythnos diwethaf gan golli eu lle yn yr hanner uchaf am y tro cyntaf ers mis Awst."}, {"text_idx": "#000009", "text": "Mae Caernarfon wedi ennill eu pedair ge\u0302m flaenorol yn erbyn Airbus, ond ar o\u0302l cyfnod anodd o bedair ge\u0302m heb ennill ym mhob cystadleuaeth (colli 3, cyfartal 1) bydd y Cofis yn ceisio troi\u2019r gornel yn y gobaith o sicrhau lle yn y Chwech Uchaf am y pumed tymor yn olynol."}, {"text_idx": "#000011", "text": "Targed Met Caerdydd eleni yw selio lle yn y Chwech Uchaf am y tro cyntaf ers tymor 2017/18, ac mae\u2019r myfyrwyr mewn safle cryf i wneud hynny gyda dim ond chwe ge\u0302m i fynd tan yr hollt, a dwy o rheiny yn erbyn Airbus UK sydd ar waelod y tabl."}, {"text_idx": "#000012", "text": "Ers ail-strwythuro\u2019r gynghrair yn 2010 dyw Hwlffordd heb lwyddo i gyrraedd y Chwech Uchaf, a dyna\u2019n sicr fydd y nod i di\u0302m Tony Pennock sydd bellach driphwynt y tu o\u0302l i\u2019r Drenewydd yn dilyn eu colled o 2-0 ar Barc Latham y penwythnos diwethaf."}, {"text_idx": "#000013", "text": "Hwlffordd oedd yn fuddugol yn y ge\u0302m gyfatebol ym mis Medi (Hwl 1-0 Met), ond dyw Met Caerdydd ond wedi colli dwy o\u2019u 19 ge\u0302m gartref ddiwethaf (yn erbyn YSN a Chaernarfon) tra bod Hwlffordd ond wedi ennill dwy o\u2019u 11 ge\u0302m ddiwethaf oddi cartref (yn erbyn Airbus a\u2019r Fflint)."}, {"text_idx": "#000015", "text": "Wedi rhediad o 14 ge\u0302m heb golli ym mhob cystadleuaeth (ennill 13, cyfartal 1), mae\u2019n edrych fel bod Cei Connah wedi gwneud digon i sicrhau lle\u2019n y Chwech Uchaf eleni, a cyn yr hollt bydd ti\u0302m Neil Gibson yn benderfynol o gau\u2019r bwlch o saith pwynt sydd yn eu gwahanu nhw a\u2019r ceffylau blaen, Y Seintiau Newydd."}, {"text_idx": "#000016", "text": "Mae yna saith pwynt hefyd yn gwahanu Cei Connah a\u2019r Bala, ond gan bod gorffen yn y 3ydd safle wedi bod yn ddigon i selio lle\u2019n Ewrop ym mhob un o\u2019r wyth tymor diwethaf bydd Y Bala\u2019n awyddus i dorri\u2019n glir o Pen-y-bont (4ydd) a Met Caerdydd (5ed) sydd ond dau bwynt y tu o\u0302l i griw Colin Caton."}, {"text_idx": "#000017", "text": "Mae gan Y Bala record ryfeddol gartref y tymor yma gyda saith buddugoliaeth a saith llechen la\u0302n yn eu naw ge\u0302m ddiwethaf ar Faes Tegid ym mhob cystadleuaeth."}, {"text_idx": "#000018", "text": "Ond bydd hi\u2019n dipyn o her yn erbyn Cei Connah gan fod y Nomadiaid wedi ennill eu tair ge\u0302m flaenorol yn erbyn Y Bala, yn cynnwys eu buddugoliaeth o 1-0 ym mis Awst diolch i go\u0302l ragorol Ryan Stratulis."}, {"text_idx": "#000020", "text": "Ar ddechrau mis Tachwedd roedd Y Drenewydd yn eistedd yn safleoedd y cwymp gyda dim ond 11 pwynt wedi 12 ge\u0302m, ond ar o\u0302l pedair buddugoliaeth yn olynol yn y gynghrair mae\u2019r Robiniaid wedi hedfan i\u2019r Chwech Uchaf."}, {"text_idx": "#000021", "text": "Pontypridd sydd bellach yn cadw cwmni i Airbus UK yn y ddau safle isaf ac hynny ar o\u0302l colli pump o\u2019u chwe ge\u0302m gynghrair ddiwethaf, gyda\u2019r unig fuddugoliaeth yn dod yn erbyn Airbus."}, {"text_idx": "#000022", "text": "Bydd carfan Chris Hughes yn llygadu lle\u2019n Ewrop am y trydydd tymor yn olynol, ac ar o\u0302l ennill 4-1 ym Mhontypridd ym mis Hydref bydd Y Drenewydd yn hyderus o\u2019i gwneud hi\u2019n chwe buddugoliaeth yn olynol ym mhob cystadleuaeth am y tro cyntaf ers 18 blynedd (Medi-Tachwedd 2004)."}, {"text_idx": "#000024", "text": "Ar o\u0302l ennill eu dwy ge\u0302m agoriadol, mae\u2019r Fflint wedi stryffaglu gyda dim ond dwy fuddugoliaeth mewn 14 ge\u0302m gynghrair ers hynny, a\u2019r ddwy yn erbyn Airbus UK."}, {"text_idx": "#000025", "text": "A dyw pethau\u2019n dod dim haws i\u2019r Sidanwyr dros gyfnod y Nadolig gyda tair o\u2019u pedair ge\u0302m nesaf yn erbyn y ddau uchaf yn y tabl, yn cynnwys yr her hon yn erbyn Y Seintiau Newydd sydd yn dal heb golli ge\u0302m gynghrair y tymor yma."}, {"text_idx": "#000026", "text": "Mae cewri Craig Harrison saith pwynt yn glir ar frig y tabl, ac mae\u2019r pencampwyr bellach ar rediad o 21 ge\u0302m gynghrair heb golli (ennill 18, cyfartal 3), ac wedi sgorio dwywaith y nifer o goliau a\u2019r ti\u0302m sydd yn ail yn y tabl, Cei Connah."}, {"text_idx": "#000027", "text": "Mae gan Y Fflint record drychinebus yn erbyn Y Seintiau Newydd ers eu dyrchafiad (cyfartal 1, colli 6) gan ddioddef colledion trwm o 6-2 a 7-0 yn eu dwy ge\u0302m ddiwethaf yn erbyn y pencampwyr."}, {"text_idx": "#000029", "text": "Bydd angen i Aberystwyth godi eu pennau yn sydyn ar o\u0302l dioddef eu colled drymaf erioed mewn dros 1,000 o gemau yn Uwch Gynghrair Cymru yn eu ge\u0302m ddiwethaf (YSN 11-0 Aber)."}, {"text_idx": "#000030", "text": "Mae Aberystwyth mewn safle cyfarwydd, bum pwynt o dan y 6ed safle a phum pwynt uwchben y ddau isaf \u2013 felly tybed os mae edrych i fyny yntau dros eu ysgwyddau bydd y Gwyrdd a\u2019r Duon yn eu saith ge\u0302m tan yr hollt."}, {"text_idx": "#000031", "text": "Does gan Pen-y-bont ond un buddugoliaeth yn eu pum ge\u0302m gynghrair ddiwethaf, ond bydd Rhys Griffiths yn ffyddiog o sicrhau\u2019r triphwynt nos Wener ar o\u0302l ennill eu tair ge\u0302m flaenorol yn erbyn Aberystwyth."}, {"text_idx": "#000032", "text": "Bydd uchafbwyntiau\u2019r gemau ar gael ar wefannau cymdeithasol Sgorio a bydd y gorau o gemau\u2019r penwythnos i\u2019w gweld ar S4C nos Lun am 10:00."}]